Det har stått minst to tidligere kirker ved kirkestedet. Den eldste kirken var ei stavkirke, som ifølge kulturminnedatabasen Askeladden trolig ble revet i 1656, til fordel for bygging av en ny tømmerkirke. Den nye kirken skal imidlertid ha blåst ned i en storm under bygging, slik at den nye kirken ikke sto ferdig før i 1660. Denne kirken hadde takrytter mot vest, samt både våpenhus og sakristi. To av takstolene bærer imidlertid årstall, henholdsvis 1656 og 1657, så disse må ha blitt gjenbrukt etter stormen. Kirken omtales som «Stadtzbøydens Hoffuit Kircke» i regnskapene for 1674–1676. Det var denne kirken som brant ned i 1837.